钦定古今图书集成/明伦汇编/宫闱典/第072卷 > 《皇太子请停幸东都表》崔融
## 钦定古今图书集成/明伦汇编/宫闱典/第072卷 > 《皇太子请停幸东都表》崔融

臣某言：臣闻乘云驾羽者，非以逸乐其身；观风设教
者，将以弘济于物。故后予胥怨，几望汤来；吾王不游，
尝思禹会。伏惟天皇察帝，道敷皇极，一日二日，智周
于万几；先天后天，化成于四序。虽鸿名已建，铭日观
而知尊；而膏泽未流，御云台而不怿。市朝之邑，天地
所中，四方枢会，百物阜殷。爰降恩旨，行幸东都。然以
星见苍龙，日缠朱鸟，清风用事，庶汇且繁。桑翳叶而
眠蚕，麦飞芒而雊雉。详求《易》纬，是君无发众之辰；博
访《礼》经，当人急劝农之月。固未可陈诗展义，拜洛观
河。况序属元阳，时方避暑。露台风馆，尚多薰灼之劳；帐殿帷宫，将有郁蒸之弊。天皇昔常服饵，近更躬亲，
睿情勤苦，天仪憔悴。若何以万乘之“重，四海之尊，暴
露而行，旰日而食者也。加以官僚扈从，或少资粮，程
期迫促，未遑周办。必若事应巡狩，务从宽恤，犹望白
露凉风，然后清畿洒道，下不违于人欲，上无隔于天
心，可举而行，庶几于此。”臣又闻关中属县，畿内傍州，
百姓驱驰，颇多饥馁。天皇仁深覆育，并令赈赡，求转
徙者，任其逐粮；欲宁“居者加其廪食。家怀再造，人得
安全，乞至秋来，不烦圣虑。”特乞少留元鉴，俯察丹诚，
回太阳之末光，纳蒙泉之馀沥。臣三朝问寝，常候色
于宸慈；五日诣台，每承言于圣奖。辄陈冗职，轻进刍
词，踏地知惊，窥天自失，无任私恳之至，谨遣某官奉
表以闻。